**ΕΝΩΠΙΟΝ ΤΟΥ ΤΡΙΜΕΛΟΥΣ ΔΙΟΙΚΗΤΙΚΟΥ ΠΡΩΤΟΔΙΚΕΙΟΥ ΑΘΗΝΩΝ**

**ΑΙΤΗΣΗ ΑΚΥΡΩΣΗΣ**

Του **…………………..**, προσωρινώς διαμένοντος στη δομή φιλοξενίας προσφύγων ………………..

**ΚΑΤΑ**

**1) Της** **υπ’ αριθμ. ………………… απόφασης β΄ βαθμού της 8ης Επιτροπής Προσφυγών της Αρχής Εξέτασης Προσφυγών** επί της από ……………….. Προσφυγής μου κατά της υπ’ αριθμ. πρωτ. ……………………… απόφασης του ………………, δυνάμει της οποίας απορρίφθηκε η από ………………….. αίτησή μου (αρ. ατομικού φακέλου ……………………) για χορήγηση διεθνούς προστασίας.

**2)** **Κάθε άλλης συναφούς δυσμενούς ατομικής διοικητικής πράξης που έχει τυχόν εκδοθεί εις βάρος μου**.

**Αθήνα, ……………..**

……………………………

**Ι. Εισαγωγικά – Ιστορικό – Έννομο συμφέρον.**

Ο αιτών ονομάζομαι **………….**

**ΙΙ. Λόγοι ακυρώσεως της προσβαλλομένης**

**Α) *Εσφαλμένη ερμηνεία και εφαρμογή Διεθνούς Σύμβασης της Γενεύης «Περί της νομικής καταστάσεως των προσφύγων» - Εσφαλμένη εκτίμηση των πραγματικών περιστατικών και των αποδείξεων***

Σύμφωνα με το άρθρο 31 της Σύμβασης της Βιέννης για το Δίκαιο των Συνθηκών, οιαδήποτε Συνθήκη, όπως εν προκειμένω εκείνη του 1951 πρέπει να **ερμηνεύεται** «***με καλή πίστη, σύμφωνα με τη συνήθη έννοια που δίδεται στους όρους που περιλαμβάνει η συνθήκη στο σύνολό της και υπό το φως του αντικειμένου και του σκοπού της***». Το προοίμιο της Σύμβασης της Γενεύης διατυπώνεται σε «έντονη γλώσσα ανθρωπίνων δικαιωμάτων». Οι πρόσφυγες δικαιούνται διεθνούς προστασίας, ακριβώς επειδή διακυβεύονται τα ανθρώπινα δικαιώματά τους.

Στην προσβαλλόμενη απόφαση, μολονότι **οι ισχυρισμοί μου επί των πραγματικών περιστατικών γίνονται δεκτοί ως αληθείς**, εν τούτοις κρίνεται πως δεν πληρώ τα κριτήρια υπαγωγής στο άρθρο 1 Α (2) της Συμβάσεως της Γενεύης του 1951, με την **πλημμελή και ατεκμηρίωτη αιτιολογία, έκτασης μίας σειράς,** πως οι συνθήκες που ως άνω εξετέθησαν και στην παρούσα αίτηση στοιχειοθετούν και πηγάζουν απλώς από *«οικογενειακή διαφορά, δηλαδή διαφορά αμιγώς ιδιωτικής φύσης».*

Κάτι τέτοιο ωστόσο είναι **ανακριβές, συνιστά αποτέλεσμα κακής εκτίμησης των πραγματικών περιστατικών και λανθασμένης υπαγωγής,** ενώ συνάμα βρίσκεται σε **πρόδηλη αναντιστοιχία με τον σκοπό της Σύμβασης της Γενεύης**, ήτοι την προάσπιση των ανθρωπίνων δικαιωμάτων, την ανάδειξη και προστασία της προσφυγικής ιδιότητας. Ειδικότερα, η προσβαλλόμενη απόφαση παραγνωρίζει καταρχάς ένα **θεμελιώδες στοιχείο στην υπό κρίση περίπτωσή μου, μην εξειδικεύοντας ως όφειλε** σε αυτήν: την **πολιτικά και οικονομικά νευραλγική σημασία** **του λαθρεμπορίου ναρκωτικών στο Αφγανιστάν και την κρατική διαπλοκή που αυτό συνεπάγεται**.

Όλα τα παραπάνω στοιχεία **δε συνθέτουν απλώς ένα προσωπικό, οικογενειακό μου δράμα, «μια οικογενειακή διαφορά αμιγώς ιδιωτικής φύσης»**, η οποία μπορεί πράγματι να είναι ενδεικτική της παραβίασης των ανθρωπίνων δικαιωμάτων μου, εν τούτοις πράγματι δε θα αρκούσε ως τέτοια για τη στοιχειοθέτηση της προσφυγικής μου ιδιότητας. Το ότι η πηγή κινδύνου μου καταρχάς πηγάζει από μη κρατικό φορέα, ουδόλως δεν καθιστά τον επικείμενο κίνδυνο (της ζωής μου!) αμιγώς ιδιωτικό. Αντίθετα, η σχέση αιτίας-αποτελέσματος αποδεικνύεται α) όταν υπάρχει πραγματικός κίνδυνος δίωξης από μη κρατικό όργανο για τους λόγους που αναφέρει η Σύμβαση, ανεξάρτητα από το εάν η παράλειψη του κράτους σχετίζεται με τη Σύμβαση ή β) **όταν ο κίνδυνος δίωξης από μη κρατικό όργανο δεν σχετίζεται με κάποιον από τους λόγους της Σύμβασης αλλά το κράτος δεν μπορεί ή δεν επιθυμεί να προστατεύσει τον πολίτη του για έναν από τους λόγους που απαριθμούνται στη Σύμβαση**.

Είναι ολοφάνερο ότι εμπίπτω στη δεύτερη περίπτωση.

**Β) *Υπαγωγή στο καθεστώς επικουρικής προστασίας***

**Ατεκμηρίωτη** κρίνεται και η μη υπαγωγή μου στο καθεστώς επικουρικής προστασίας, μιας και η παρατεθείμενη αιτιολογία της προσβαλλόμενης απόφασης **ουδόλως εξειδικεύει στα τεθείμενα πραγματικά περιστατικά**, **ουδόλως απαντά** ***γιατί*** η Επιτροπή *«κρίνει ότι η κατάσταση ασφαλείας εκεί δεν μπορεί να χαρακτηριστεί ως κατάσταση αδιάκριτης βίας εξαιτίας ένοπλης σύρραξης, από την οποία να απειλείται η ζωή και η σωματική ακεραιότητα του προσφεύγοντος, ως αμάχου, σε περίπτωση επιστροφής του στην πατρίδα του»*.

Όσον αφορά τη δυνατότητα εφαρμογής του άρθρου 15 στοιχείο γ) της Οδηγίας 2011/95/ΕΕ («*Η σοβαρή βλάβη συνίσταται σε: (…) σοβαρή και προσωπική απειλή κατά της ζωής ή της σωματικής ακεραιότητας αμάχου λόγω αδιάκριτης ασκήσεως βίας σε καταστάσεις διεθνούς ή εσωτερικής ένοπλης σύρραξης»*), δέον όπως αναφερθούν τα κατωτέρω για το Αφγανιστάν, τη χώρα προέλευσής μου, με στοιχεία του Ιουνίου 2018 από την Ευρωπαϊκή Υπηρεσία Υποστήριξης για το Άσυλο:

α. **Ένοπλη σύρραξη**: Εσωτερική ένοπλη σύρραξη κατά την έννοια του άρθρου 15 στοιχείο γ) της ΟΑ διεξάγεται στο έδαφος του Αφγανιστάν, εκτός της επαρχίας Παντζίρ, όπου δεν αναφέρθηκαν κατά την περίοδο αναφοράς συγκρούσεις μεταξύ ένοπλων ομάδων ούτε θύματα μεταξύ των αμάχων.

β. **Αδιάκριτη άσκηση βίας**: Αδιάκριτη άσκηση βίας παρατηρείται σε διαφορετικό βαθμό σε διάφορα μέρη του εδάφους του Αφγανιστάν. Η εκτίμηση βασίζεται σε ολιστική ανάλυση, συμπεριλαμβανομένων ποσοτικών και ποιοτικών πληροφοριών για την περίοδο αναφοράς (γενικά, Ιανουάριος 2017 – Μάρτιος 2018).

**Η τρέχουσα κατάσταση αδιάκριτης άσκησης** **βίας δεν μπορεί να θεωρηθεί σταθερή** και, κατά την **εξατομικευμένη εκτίμηση**, θα πρέπει πάντοτε να λαμβάνονται υπόψη επικαιροποιημένες πληροφορίες για τη χώρα καταγωγής.

γ. **Άμαχος:** Το άρθρο 15 στοιχείο γ) της ΟΑ εφαρμόζεται σε πρόσωπα τα οποία δεν είναι μέλη οποιασδήποτε εκ των αντιμαχόμενων πλευρών και δεν λαμβάνουν μέρος στις εχθροπραξίες, στα οποία μπορούν δυνητικά να συγκαταλέγονται πρώην μαχητές που εγκατέλειψαν πραγματικά και μόνιμα την ένοπλη δραστηριότητα.

**Απειλή κατά της ζωής ή της σωματικής ακεραιότητας**: Ο κίνδυνος βλάβης κατά το άρθρο 15 στοιχείο γ) της ΟΑ διατυπώνεται ως «απειλή κατά της ζωής ή της σωματικής ακεραιότητας αμάχου» και όχι ως συγκεκριμένη πράξη βίας (ή απειλή συγκεκριμένης πράξης βίας). Η εκτίμηση της βλάβης θα πρέπει να είναι μελλοντοστραφής.

δ. **Σοβαρή και προσωπική απειλή**: Για ορισμένους αιτούντες μπορεί να θεωρηθεί ότι διατρέχουν αυξημένο κίνδυνο αδιάκριτης άσκησης βίας, συμπεριλαμβανομένων των άμεσων και έμμεσων συνεπειών της, λόγω, μεταξύ άλλων, ηλικίας, φύλου, κατάστασης της υγείας και αναπηρίας, **έλλειψης οικογενειακού δικτύου**, οικονομικής κατάστασης και γεωγραφικής εγγύτητας με περιοχές που αποτελούν στόχο της ασκούμενης βίας.

Πράγματι, οι προσωπικές μου περιστάσεις στοιχειοθετούν σοβαρή και προσωπική απειλή.

ε. **Σύνδεσμος**: Ο σύνδεσμος («λόγω») αναφέρεται στην αιτιώδη συνάφεια μεταξύ της αδιάκριτης άσκησης βίας και της βλάβης (σοβαρή απειλή κατά της ζωής ή της σωματικής ακεραιότητας αμάχου) και περιλαμβάνει

 βλάβη η οποία προκαλείται άμεσα από την αδιάκριτη άσκηση βίας ή από πράξεις που απορρέουν από τους παράγοντες που εμπλέκονται στη σύρραξη και

 βλάβη η οποία προκαλείται έμμεσα από την αδιάκριτη άσκηση βίας σε κατάσταση ένοπλης σύρραξης. Οι έμμεσες συνέπειες λαμβάνονται υπόψη μόνο σε ορισμένο βαθμό και εφόσον υπάρχει αποδείξιμος σύνδεσμος με την αδιάκριτη άσκηση βίας, για παράδειγμα: ευρέως διαδεδομένη εγκληματική βία ως αποτέλεσμα της παντελούς κατάρρευσης της έννομης τάξης, καταστροφή των αναγκαίων μέσων επιβίωσης.

**Βάσει των όσων έχω εκθέσει, πληρώ όλα τα τεθείμενα κριτήρια και για την υπαγωγή μου στο καθεστώς επικουρικής προστασίας.**

**Επειδή** η παρούσα είναι νόμιμη, βάσιμη και αληθής, παραδεκτώς δε ασκείται ενώπιον του Δικαστηρίου Σας.

**Επειδή** η παρούσα ασκείται με προφανές έννομο συμφέρον.

**ΓΙΑ ΤΟΥΣ ΛΟΓΟΥΣ ΑΥΤΟΥΣ  
Και για όσα επιφυλάσσομαι να προσθέσω εμπροθέσμως**

**ΑΙΤΟΥΜΑΙ**

**-** Να γίνει δεκτή στο σύνολό της η παρούσα.

**-** Να ακυρωθεί άλλως να τροποποιηθεί και να μεταρρυθμιστεί, κατά τα ανωτέρω:

**1. Η υπ’ αριθμ. ………………………….. απόφαση β΄ βαθμού της 8ης Επιτροπής Προσφυγών της Αρχής Εξέτασης Προσφυγών** επί της από 24.07.2018 Προσφυγής μου κατά της υπ’ αριθμ. πρωτ. ………………………….. απόφασης του ΠΓΑ, δυνάμει της οποίας απορρίφθηκε η από ………………….. αίτησή μου (αρ. ατομικού φακέλου ……………………….) για χορήγηση διεθνούς προστασίας

**2.** Κάθε άλλη συναφής, προγενέστερη ή μεταγενέστερη, πράξη ή παράλειψη της Διοικήσεως.

**-** Αντίκλητο μου διορίζω τον πληρεξούσιο δικηγόρο μου, Τζαμτζή Παναγιώτη του Νικολάου, κάτοικο Αθηνών, Λεωφόρος Αλεξάνδρας αριθμός 142, τηλ. 2152159922- 6945901805.

**Ο πληρεξούσιος δικηγόρος**